A BIZOTTSÁG HATÁROZATA
(2006. február 22.)
halászati termékeknek az Amerikai Egyesült Államokból történő behozatalára vonatkozó különleges feltételek meghatározásáról
(az értesítés a C(2006) 495. számú dokumentummal történt)
(EGT vonatkozású szöveg)
(2006/199/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre (1) és különösen annak 11. cikke (1) bekezdésére,
tekintettel az Európai Közösség és az Amerikai Egyesült Államok közötti, az élő állatok és állati termékek kereskedelme esetében alkalmazandó, a közegészségügy és az állategészségügy védelmére irányuló állat-egészségügyi intézkedésekről szóló megállapodás megkötéséről szóló, 1998. március 16-i 98/258/EK tanácsi határozatra (2) és különösen annak 3. cikkére,
mivel:
(1)
A 91/493/EK irányelv úgy rendelkezik, hogy halászati termékek valamennyi harmadik országból történő behozatalához különleges feltételeket kell meghatározni. Ezek a különleges behozatali feltételek a következőket foglalják magukban: azon egészségügyi bizonyítvány beszerzésének eljárását, amely a Közösségbe irányuló valamennyi szállítmányt kíséri, az azonosító jel elhelyezését a halászati termékeken, amely tartalmazza a származási létesítmény engedélyezési számát, továbbá az engedélyezett létesítmények, feldolgozóhajók vagy hűtőházak jegyzékét, valamint a nyilvántartásba vett fagyasztóhajók jegyzékét.
(2)
Az Európai Közösség és az Amerikai Egyesült Államok (USA) kormánya között létrejött, az élő állatok és állati termékek kereskedelmével kapcsolatos közegészségügyi és állat-egészségügyi védelemre vonatkozó egészségügyi intézkedésekről szóló megállapodás (a Megállapodás) V. melléklete többek között a halnak és halászati termékeknek, valamint egyes egyéb állati termékeknek az Egyesült Államokkal való kereskedelmére vonatkozó egészségügyi intézkedéseket határozza meg, az intézkedések egyenértékűségének elismerésével.
(3)
A Megállapodás II. melléklete meghatározza, hogy az Amerikai Egyesült Államokban a halra és halászati termékekre vonatkozó közegészségügyi feltételek ellenőrzésének szabályozási hatósága az Élelmiszer- és Gyógyszerfelügyelet (Food and Drug Administration - FDA) és a Nemzeti Tengeri Halászati Szolgálat (National Marine Fisheries Service - NMFS) - Nemzeti Óceán- és Légkörkutató Intézet (National Oceanic & Atmospheric Administration - NOAA). A Megállapodás hatókörén belül az FDA és az NMFS-NOAA felelős különösen az Amerikai Egyesült Államokban hatályban lévő, halászati termékek előállítására és feldolgozására vonatkozó egészségügyi szabályok végrehajtásának hatékony ellenőrzéséért, illetve a Közösség területére behozott halászati termékekre vonatkozó tájékoztatásért és további garanciák nyújtásáért.
(4)
A Bizottság nevében vizsgálatot hajtottak végre az Amerikai Egyesült Államokban a halászati termékek előállítása, raktározása és a Közösségbe történő feladása körülményeinek ellenőrzése céljából.
(5)
Az ellenőrző látogatás eredményeit figyelembe véve az FDA és az NMFS-NOAA garanciát nyújtott a fent megnevezett felelősségi körük tekintetében, valamint az e határozatban meghatározott különleges feltételek teljesítése tekintetében.
(6)
E garancia a kereskedők (a feldolgozóktól eltérő exportőrök) ellenőrzésére is vonatkozik.
(7)
A 91/493/EGK irányelvnek megfelelően célszerű részletes rendelkezéseket megállapítani az Amerikai Egyesült Államokból a Közösségbe behozott halászati termékekre vonatkozóan.
(8)
A szükséges átmeneti időszak biztosítása érdekében célszerű, hogy ez a határozat a kihirdetésétől számított 45 nap elteltével legyen alkalmazandó.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az Élelmiszer- és Gyógyszerfelügyelet (Food and Drug Administration - FDA) és a Nemzeti Tengeri Halászati Szolgálat (National Marine Fisheries Service - NMFS) - Nemzeti Óceán- és Légkörkutató Intézet (National Oceanic & Atmospheric Administration - NOAA) az Amerikai Egyesült Államok (USA) illetékes hatóságai, amelyek annak ellenőrzéséért felelősek, hogy a halászati termékek megfelelnek-e a Code of Federal Regulationsben (az Egyesült Államok szövetségi rendeletei kódexében) közzétett vonatkozó közegészségügyi követelményeknek, amelyeknek az Európai Közösség szabványaival való egyenértékűsége ezen alkalmazásban a 98/258/EK tanácsi határozatban előírt módon elismerésre kerül.
2. cikk
Az Amerikai Egyesült Államokból a Közösségbe behozott halászati termékeknek meg kell felelniük a 3., a 4. és az 5. cikkben megállapított követelményeknek.
3. cikk
(1) Minden egyes szállítmányhoz mellékelni kell egy, az I. mellékletben található mintának megfelelő, egyetlen lapból álló, számozott, megfelelően kitöltött, aláírt és keltezett, eredeti egészségügyi bizonyítványt.
(2) Az egészségügyi bizonyítványt azon tagállam legalább egy hivatalos nyelvén kell kiállítani, ahol az ellenőrzéseket végzik.
(3) Az egészségügyi bizonyítványon fel kell tüntetni az FDA vagy az NMFS-NOAA képviselőjének nevét, beosztását és aláírását, valamint az utóbbi hivatalos pecsétjét, amely színének különböznie kell a többi bejegyzés színétől.
4. cikk
A halászati termékeknek a II. mellékletben felsorolt jóváhagyott létesítményekből, feldolgozóhajókról vagy hűtőházakból, illetve bejegyzett fagyasztóhajókról kell származniuk.
5. cikk
Minden csomagon fel kell tüntetni a „USA” szót, valamint a származás szerinti létesítmény, hűtőház, feldolgozóhajó vagy fagyasztóhajó engedélyezési/nyilvántartási számát, kivéve a tartósított élelmiszerek gyártására szánt ömlesztett, fagyasztott halászati termékek esetében.
6. cikk
Ezt a határozatot 2006. április 24-től kell alkalmazni.
7. cikk
Ennek a határozatnak a tagállamok a címzettjei.
Kelt Brüsszelben, 2006. február 22-én.